ddrg/super_eurlex huggingface dataset:
KIRJALLINEN KYSYMYS E-3777/02 esittäjä(t): Christopher Huhne (ELDR) komissiolle. Pirellin tuotanto.



Virallinen lehti nro 280 E , 21/11/2003 s. 0026 - 0027



KIRJALLINEN KYSYMYS E-3777/02 esittäjä(t): Christopher Huhne (ELDR) komissiolle (23. joulukuuta 2002) Aihe: Pirellin tuotanto Voiko komissio vahvistaa, että Pirellin päätös siirtää kuituoptiikkatuotantonsa Hampshiresta Italiaan on kokonaisuudessaan EU:n valtiontukisääntöjen mukainen? Mario Montin komission puolesta antama vastaus (5. helmikuuta 2003) Komissio hyväksyi 2. lokakuuta 2002 tukihankkeen, joka koski 74,5 miljoonan euron tukea Fibre Ottiche Sud -yhtiölle 167,4 miljoonan euron investointiin. Yhtiö sijaitsee Battipagliassa Campaniassa, joka on tukea saava alue Etelä-Italiassa. Hankkeella on tarkoitus perustaa 311 suoraa työpaikkaa ja 108 epäsuoraa työpaikkaa. Komissio noudatti päätöstä tehdessään sääntöjä, joista määrätään monialaisissa puitteissa alueellisesta tuesta suurille investointihankkeille(1). Monialaisia puitteita sovellettaessa komission yleisenä tavoitteena on rajoittaa laajamittaisille investointihankkeille myönnettäviä tukia tasolle, jolla vältetään kilpailun vääristymiä mahdollisimman tehokkaasti vähentämättä kuitenkaan tuettavan alueen houkuttelevuutta. Kyseisessä tapauksessa tuen sallittu enimmäismäärä oli 28 prosenttia tuen nettoavustusekvivalenttina. (Tuen nettoavustusekvivalentti vastaa investoinnin bruttointensiteettiä (44,5 prosenttia) nykyarvoon muutettuna verojen jälkeen.) Komissio ei ole tietoinen siitä, että Pirellin investointi merkitsee tuotannon siirtämistä Yhdistyneestä kuningaskunnasta Italiaan. On myös syytä tähdentää, että investointihankkeen tarkoituksena on laajentaa olemassa olevaa, teleliikenteeseen käytettäviä valokuituja valmistavaa tuotantolaitosta. (1) EYVL C 107, 7.4.1998.
KIRJALLINEN KYSYMYS E-3010/02

esittäjä(t): Chris Davies (ELDR) komissiolle

(23. lokakuuta 2002)

Aihe: Pohjois-Ugandan humanitaarinen kriisi

Ugandan ja Euroopan yhteisön välisessä strategia-asiakirjassa ja kansallisessa maaohjelmassa vuosiksi 20022007 (Osa 3.1: Poliittinen tilanne) komissio toteaa, että

pohjoisten ja lounaisten alueiden kapinaliikkeitä lukuun ottamatta maassa vallitsee yleinen turvallisuuden tunne, eikä valtion elinten harjoittaman kiristyksen kohteeksi joutumisesta ole vaaraa.

Onko komissio tietoinen meneillään olevasta humanitaarisesta kriisistä Pohjois-Ugandassa, jossa Ugandan hallituksen ja LRA-ryhmän (Lords Resistance Army) välinen laajentuva konflikti on eräillä alueilla johtanut elintarviketuotannon loppumiseen, jossa hätäapua kuljettaneet saattueet on lopetettu niitä vastaan tehtyjen hyökkäysten jälkeen ja jossa jopa 120 000 ihmistä uhkaa nälkäkuolema?

Millaisia vastalauseita komissio on esittänyt Ugandan hallitukselle humanitaarisen kriisin laajenemisen johdosta?

Poul Nielsonin komission puolesta antama vastaus

(18. marraskuuta 2002)

Komissio on seurannut tarkasti ja yhä huolestuneempana Pohjois-Ugandan humanitaarisen tilanteen huononemista. Komission toteuttama arviointikäynti lokakuun alussa 2002 on vahvistanut tämän huolen.

Komissio toimittaa jo alueelle humanitaarista apua Yhdistyneiden Kansakuntien toimielinten ja useiden kansalaisjärjestöjen kautta. Tämä apu sisältää elintarvikeapua, vesihuoltoa, viemäröintiä, terveydenhuolto- ja opetustarvikkeita ja tukea vapautetuille siepatuille henkilöille ja entisille lapsisotilaille. Komissio on erityisesti humanitaarisen avun toimiston (ECHO) välityksellä osoittanut Ugandalle yli kaksi miljoonaa euroa vuonna 2002, yli kaksinkertaisesti aikaisempaan verrattuna, mikä on tarkoitettu kriisistä kärsimään joutuville, erityisesti arviolta 700 000:lle alueen turvattomuudesta kärsivälle maan sisäiselle pakolaiselle. Lisäksi ECHO on suorittanut järjestelyjä, joiden avulla ECHO Flight -hanke pystyy nopeasti vastaamaan hätälentoja koskeviin pyyntöihin.

Yhdistyneiden Kansakuntien toimielimet arvioivat parhaillaan elintarvikepulaa sekä tulevan vuoden satoa, ja komissio osallistuu todennäköisesti osaltaan tarpeiden kattamiseen.

Komissio yhdessä muiden Ugandaa avustavien kanssa neuvottelee hallituksen kanssa varmistaakseen, että pohjoiset alueet saavat niille kuuluvan osan kehitysyhteistyöhön tarkoitetuista varoista.
KIRJALLINEN KYSYMYS P-3410/02 esittäjä(t): Friedrich-Wilhelm Graefe zu Baringdorf (Verts/ALE) komissiolle. Luonnonmukaisesti tuotettuja elintarvikkeita ja luonnonmukaista maataloutta koskeva eurooppalainen toimintasuunnitelma.



Virallinen lehti nro 222 E , 18/09/2003 s. 0067 - 0068



KIRJALLINEN KYSYMYS P-3410/02 esittäjä(t): Friedrich-Wilhelm Graefe zu Baringdorf (Verts/ALE) komissiolle (25. marraskuuta 2002) Aihe: Luonnonmukaisesti tuotettuja elintarvikkeita ja luonnonmukaista maataloutta koskeva eurooppalainen toimintasuunnitelma Göteborgissa kokoontunut Eurooppa-neuvosto antoi yhdessä maatalousministerineuvoston kanssa kesäkuussa 2001 komissiolle tehtäväksi laatia luonnonmukaisesti tuotettuja elintarvikkeita ja luonnonmukaista maataloutta koskevan eurooppalaisen toimintasuunnitelman. Miten komissio on edistynyt kyseisen toimintasuunnitelman laatimisessa? Miten Euroopan parlamentti osallistuu toimintasuunnitelman laadintaan? Missä muodossa komissio välittää toimintasuunnitelman Eurooppa-neuvostolle? Franz Fischlerin komission puolesta antama vastaus (23. joulukuuta 2002) Göteborgin huippukokouksessa päätettiin vuoden 2001 kesäkuussa seuraavaa: Yhteisen maatalouspolitiikan ja sen tulevan kehityksen olisi tavoitteidensa puitteissa myötävaikutettava kestävän kehityksen saavuttamiseen asettamalla tarkistuksen painopisteeksi terveellisten ja korkealaatuisten tuotteiden, ympäristöllisesti kestävien tuotantomenetelmien, myös luonnonmukaisen tuotannon, () edistäminen. Maatalousneuvosto kehotti päätelmissään 19 päivänä kesäkuuta 2001 komissiota tarkastelemaan mahdollisuutta laatia Euroopan unionin toimintasuunnitelma luonnonmukaisten elintarvikkeiden ja luonnonmukaisen maanviljelyn edistämiseksi ja esittämään asiaa koskevia ehdotuksia. Komissio ryhtyi tähän työhön vuoden 2002 huhtikuussa ja laati valmisteluasiakirjan, joka sisältää asiantuntijaryhmän ja yksiköiden välisen työryhmän pohdintojen tulokset. Asiantuntijaryhmä koostui luonnonmukaista viljelyä laajalti edustavista yksityistä ja julkisista tahoista. Valmisteluasiakirja esitellään maatalousneuvostossa. Komissio on suunnitellut kuulevansa tämän jälkeen jäsenvaltioita ja alan edustajia syvällisesti laatiakseen eurooppalaisen toimintasuunnitelman, joilla voitaisiin ottaa käyttöön tulevia vuosia varten työohjelma ja antaa sitoumus esittää erityisiä ehdotuksia ja vahvistaa toimintalinjoja. Tämän toimintasuunnitelman kehittely riippuu kuitenkin neuvostossa valmisteluasiakirjasta käytävistä keskusteluista.
KIRJALLINEN KYSYMYS E-3595/02 esittäjä(t): Camilo Nogueira Román (Verts/ALE) komissiolle. Toimenpiteet uponneessa Prestige-aluksessa olevan polttoöljyn leviämisen estämiseksi.



Virallinen lehti nro 242 E , 09/10/2003 s. 0063 - 0063



KIRJALLINEN KYSYMYS E-3595/02 esittäjä(t): Camilo Nogueira Román (Verts/ALE) komissiolle (13. joulukuuta 2002) Aihe: Toimenpiteet uponneessa Prestige-aluksessa olevan polttoöljyn leviämisen estämiseksi Mihin toimenpiteisiin komissio aikoo ryhtyä estääkseen sen, että uponneen Prestigen hylystä leviää edelleen aluksen kuljettamaa polttoöljyä ja suojellakseen Galician ja muun Euroopan rantoja ja pelastaakseen ne uusilta öljytuhoilta? Margot Wallströmin komission puolesta antama vastaus (20. helmikuuta 2003) Komissio on parlamentin jäsenen tavoin huolestunut uponneessa Prestige-aluksessa edelleen olevasta öljystä, joka uhkaa Galician rannikon lisäksi koko Ranskan, Espanjan ja Portugalin meri- ja rannikkoympäristöä. Heti Prestige-aluksen onnettomuuden jälkeen komissio oli yhteydessä Espanjan viranomaisiin tarjotakseen näiden käyttöön muiden jäsenvaltioiden asiantuntemusta ja öljyntorjuntakalustoa. Komissio on myös ehdottanut, että eurooppalaisia asiantuntijoita osallistuisi tieteelliseen komiteaan, jonka Espanjan viranomaiset ovat perustaneet käsittelemään uponneeseen Prestige-alukseen liittyviä kysymyksiä.
KIRJALLINEN KYSYMYS E-3045/02 esittäjä(t): Paulo Casaca (PSE) komissiolle. Sairaaloiden muuttaminen liikelaitoksiksi Portugalissa.



Virallinen lehti nro 222 E , 18/09/2003 s. 0041 - 0042



KIRJALLINEN KYSYMYS E-3045/02 esittäjä(t): Paulo Casaca (PSE) komissiolle (24. lokakuuta 2002) Aihe: Sairaaloiden muuttaminen liikelaitoksiksi Portugalissa Lokakuun 15. päivänä 2002 ilmestyneen Diário Económicon mukaan vuoden 2003 esityksessä Portugalin valtion talousarvioksi on 662,1 miljoonan euron määräraha julkisten sairaaloiden muuttamiseksi liikelaitoksiksi. Julkisuuteen tulleiden tietojen mukaan komissio on torjunut pääomien kirjanpidolliset siirrot julkisille liikennelaitoksille sellaisenaan, koska siirrot on tarkoitettu pikemminkin yhteiskunnallisten kustannusten kattamiseksi kuin taloudellisesti kannattaviksi sijoituksiksi. Näiden olosuhteiden vallitessa kysyn komissiolta, onko se hyväksynyt kirjattavaksi rahoitusvarallisuuteen vuonna 2002 tehdyt siirrot sairaaloiden muuttamiseksi liikelaitoksiksi ja aikooko se toimia samalla tavalla vuonna 2003. Jos komissio vahvistaa hyväksyneensä tämän, voisiko se perustella valintansa Portugalin julkisten sairaaloiden taloudellisten kannattavuusnäkymien pohjalta liiketaloudellisesti mitattuna verrattuna julkisilla varoilla rahoitettujen liikenneryitysten taloudellisten kannattavuusnäkymien puutteeseen? Pedro Solbes Miran komission puolesta antama vastaus (21. marraskuuta 2002) Keväällä 2002 Eurostat analysoi Portugalissa tehtyjä julkisten liikennelaitosten pääomakorotuksia ja päätyi käsittelemään niitä pääomasiirtoina eikä rahoitustoimina, koska ne tehtiin kyseisten yritysten toistuvien tappioiden kattamiseksi. Eurostat ei kuitenkaan puutu jäsenvaltioiden talousarvioiden laatimiseen. Se tarkastelee vajetta ja velkoja koskevia todellisia tietoja. Sairaalojen uutta hallintomallia varten kaavaillut vuoden 2002 maksut analysoidaan maaliskuussa 2003 annettavassa Portugalin velkaa ja vajetta koskevassa ilmoituksessa. Eurostat tulee myös tarkastelemaan sairaaloiden asianmukaista alakohtaista luokitusta Euroopan kansantalouden tilinpitojärjestelmän (EKT 95) sääntöjen mukaisesti.
KIRJALLINEN KYSYMYS P-3822/02 esittäjä(t): Pasqualina Napoletano (PSE) neuvostolle. Turvapaikkaoikeus Euroopan unionissa.



Virallinen lehti nro 222 E , 18/09/2003 s. 0114 - 0115



KIRJALLINEN KYSYMYS P-3822/02 esittäjä(t): Pasqualina Napoletano (PSE) neuvostolle (20. joulukuuta 2002) Aihe: Turvapaikkaoikeus Euroopan unionissa Italian viranomaiset karkottivat 28. marraskuuta 2002 Muhammad al Sharin ja hänen perheensä Milanon Malpensan lentokentältä Syyriaan, vaikka hänelle on langetettu kuolemanrangaistus. Italian perustuslaissa on määrätty, ettei kuolemanrangaistukseen tuomittuja saa luovuttaa maihin, joissa kuolemanrangaistus on voimassa. Euroopan unionin perusoikeuskirjassa säädetään, että ketään ei saa tuomita kuolemaan eikä teloittaa sekä taataan oikeus turvapaikkaan Geneven yleissopimuksen ja 31 päivänä tammikuuta 1967 tehdyn pöytäkirjan määräysten mukaisesti. Lisäksi Euroopan unionin ja Syyrian välillä käydään parhaillaan neuvotteluja assosiaatiosopimuksesta. Katsooko komissio, että sen olisi kiireesti puututtava asiaan, jotta tuomiota ei panna täytäntöön ja jotta voidaan taata Muhammad al Sharin ja hänen perheensä koskemattomuus? Yhteinen vastauskirjallisiin kysymyksiin P-3822/02 ja E-3843/02 (5. ja 6. toukokuuta 2003) Neuvosto ei tunne arvoisien parlamentin jäsenten esille tuomaa tapausta. Neuvosto tarkastelee edelleen tämän alan direktiiviehdotuksia edellytyksistä, jotka kolmansien maiden kansalaisten ja valtiottomien henkilöiden on täytettävä voidakseen hakea pakolaisasemaa tai muusta syystä kansainvälistä suojelua tarvitsevan henkilön asemaa ja menettelyistä pakolaisaseman myöntämiseksi tai peruuttamiseksi. Näiden ehdotusten tarkoituksena on asettaa vähimmäisvaatimuksia, jotka liittyvät joihinkin esitetyistä kysymyksistä.
KIRJALLINEN KYSYMYS E-3840/02 esittäjä(t): Olivier Dupuis (NI) komissiolle. Todisteet Pohjois-Korean keskitysleirien olemassaolosta.



Virallinen lehti nro 222 E , 18/09/2003 s. 0118 - 0118



KIRJALLINEN KYSYMYS E-3840/02 esittäjä(t): Olivier Dupuis (NI) komissiolle (9. tammikuuta 2003) Aihe: Todisteet Pohjois-Korean keskitysleirien olemassaolosta Pohjois-Korean keskitysleirien eli pakkotyölaitosten, joista on puhuttu jo kauan, mutta joista ei Pohjois-Korean ulkopuolisilta ole koskaan saatu todisteita, olemassaolo on juuri todistettu Far Eastern Economic Review -lehden kaupallisen satelliittikuvien tarjoajan avulla hankkimien satelliittikuvien perusteella. Vuonna 1994 Etelä-Koreaan paennut entinen vanginvartija Ahn Myong Chol on tunnistanut kuvien olevan Haengyongin keskitys- ja työleiriltä. Etelä-korealaiset ja Yhdysvaltain tiedustelupalvelu ovat jo pitkään levittäneet huhuja, joiden mukaan niillä on satelliittikuvia kyseisistä leireistä, mutta väitettyjä todisteita ei ole koskaan saatettu julkisuuteen. Onko komissiolla hallussaan vastaavia satelliittikuvia tai onko jokin jäsenvaltio ilmoittanut sille pitävänsä hallussaan Pohjois-Korean keskitysleirien olemassaolon todistavia satelliittikuvia? Onko komissiolla tietoa muista Pohjois-Koreassa sijaitsevista keskitysleireistä, joiden olemassaolo voitaisiin todistaa satelliittikuvien avulla? Koska komissio aikoo toimittaa Euroopan parlamentin asiasta vastaavalle valiokunnalle satelliittikuvat tai muita todisteita Pohjois-Korean keskitysleirien olemassaolosta ja mihin poliittisiin toimiin se aikoo ryhtyä Pyongyangin suhteen, jotta kaikki keskitysleirit suljetaan välittömästi ja kaikki vangit vapautetaan viipymättä? Christopher Pattenin komission puolesta antama vastaus (29. tammikuuta 2003) Komissio on saanut eri kansainvälisiltä ihmisoikeusjärjestöiltä erityisesti Amnesty Internationalilta raportteja, joissa väitetään Korean demokraattisessa kansantasavallassa olevan keskitysleirejä. Komissio ei ole kuitenkaan saanut satelliittikuvia, jotka todistaisivat tällaisten leirien olemassaolon. Pohjois-Korean ihmisoikeustilanne on edelleen merkittävä huolenaihe unionille, joka seuraa tilannetta tiiviisti. Ihmisoikeusasiat, myös keskitysleirien mahdollinen olemassaolo, otetaan järjestelmällisesti esille säännöllisissä poliittisissa yhteyksissä Pohjois-Korean viranomaisiin. Viimeksi näin tehtiin kesäkuussa 2002 Pyongyangissa. Komissio voi vakuuttaa arvoisalle parlamentin jäsenelle, että se jatkaa maan ihmisoikeustilanteen tarkkaa seuraamista ja kiinnittää huomiota ihmisoikeuksiin yhteyksissään Pohjois-Korean viranomaisiin.
KIRJALLINEN KYSYMYS E-3017/02 esittäjä(t): Luciano Caveri (ELDR) komissiolle. Käsityöläistuotteiden alkuperänimitys.



Virallinen lehti nro 222 E , 18/09/2003 s. 0034 - 0035



KIRJALLINEN KYSYMYS E-3017/02 esittäjä(t): Luciano Caveri (ELDR) komissiolle (23. lokakuuta 2002) Aihe: Käsityöläistuotteiden alkuperänimitys Kuluttajat ovat jo kymmenen vuoden ajan voineet tunnistaa selkeästi alkuperänimityksellä varustetut elintarvikkeet yhteisön säädösten avulla, joilla on luotu tarkastus- ja valvontajärjestelmä. Perinteisten käsityöläistuotteiden kohdalla samanlaista järjestelmää ei ole olemassa, vaikka kyseessä on merkittävä Euroopan talouden ala. Näitä tuotteita varten olisi luotava koko maanosassa sovellettava suojelujärjestelmä jäljennösten tai väärennösten estämiseksi. Mitä mieltä komissio on tästä asiasta? Erkki Liikasen komission puolesta antama vastaus (14. marraskuuta 2002) Komissio on arvoisan parlamentin jäsenen kanssa samaa mieltä siitä, että käsiteollisuudella on tärkeä tehtävä unionissa. On kuitenkin usein vaikeata arvioida tyhjentävästi käsiteollisuusyritysten merkitystä Euroopan taloudelle, koska käsiteollisuuden määritelmää Euroopan tasolla ei ole olemassa ja koska käsiteollisuusyrityksen kansalliset määritelmät perustuvat erilaisiin olosuhteisiin. Vielä tärkeämpi syy on se, että tyypilliselle käsiteollisuustuotteelle ei yhteisössä ole olemassa yhteistä määritelmää. Tämän vuoksi on tehty tutkimus, jonka tarkoituksena on luoda menetelmä, jonka avulla käsiteollisuusalan pienyritykselle voidaan antaa tilastollinen määritelmä. Tilastollinen määritelmä mahdollistaisi sen, että komissiolla olisi käytettävissään vertailukelpoisia ja täsmällisempia tilastotietoja. Arvoisa parlamentin jäsen voi saada lisätietoja tutkimuksesta Internet-sivustolta: http://europa.eu.int/comm/enterprise/entrepreneurship/craft/craft-studies/methodology-craftstatistics.htm. Komissio on tietoinen myös tarpeesta lisätä käsiteollisuustuotteiden ja eurooppalaisten ammattien laadun arvostusta ja on siksi toteuttanut tutkimuksen, jonka tarkoituksena on selvittää Euroopan taideammatteja ja keinoja siirtää käsiteollisuuden taitotietoa ja osaamista. Tutkimuksen loppuraportti on saatavilla Internet-sivustolla: http://europa.eu.int/comm/enterprise/entrepreneurship/craft/craft-studies/rarecrafts.htm Komissio siis jatkaa pohdintoja tässä tärkeässä asiassa, sillä se on tietoinen siitä, että tyypilliset paikalliset käsiteollisuustuotteet muodostavat olennaisen osan Euroopan kansojen ja alueiden kulttuuri- ja talouselämää ja että niiden laadun perustana ovat perinteiset valmistustavat.
KIRJALLINEN KYSYMYS E-3335/02 esittäjä(t): Alexander de Roo (Verts/ALE) komissiolle. Rokotukset ja turvallisuus.



Virallinen lehti nro 242 E , 09/10/2003 s. 0053 - 0054



KIRJALLINEN KYSYMYS E-3335/02 esittäjä(t): Alexander de Roo (Verts/ALE) komissiolle (26. marraskuuta 2002) Aihe: Rokotukset ja turvallisuus Maatalouseläimiin pistetään niiden elinaikana useasta eri syystä lukuisia erilaisia farmakologisia valmisteita ja rokotteita. Alankomaissa kuuluu eläinlääketieteelliseen ja maatalouden rutiinikäytäntöön se, että yhdellä ja samalla injektioneulalla suoritetaan mahdollisimman monta pistosta. Vasta silloin, kun neula katkeaa tai se ei muusta syystä enää läpäise eläimen ihoa, se vaihdetaan uuteen. WHO:n, Unicefin ja UNFPA:n yhteisen julkilausuman (WHO/V&B/99.25) mukaan tätä rokotustapaa ei pitäisi soveltaa ihmisiin, kun otetaan huomioon erityisesti laajoihin rokotuskampanjoihin liittyvät suuret tartuntariskit. Nykyään eläinlääketieteessä sovellettuun käytäntöön liittyvä (risti)kontaminaation riski on aivan liian suuri. Katsooko komissio, että lähitulevaisuudessa on laajoihin (ennaltaehkäiseviin) rokotuksiin sovellettava myös ennalta varautumisen periaatetta? Onko komissio kanssani yhtä mieltä siitä, että maatalouseläimiä rokotettaessa injektioneula on desinfioitava kauttaaltaan? David Byrnen komission puolesta antama vastaus (13. tammikuuta 2003) Komissio on suurelta osin yhtä mieltä parlamentin jäsenen kanssa. Ennalta varautumisen periaatetta on aina sovellettava, jos ilmiön, tuotteen tai prosessin mahdolliset vaaralliset seuraukset on tunnistettu ja jos riskiä ei voida tieteellisen arvioinnin perusteella määrittää riittävän tarkasti. Steriilien tai riittävässä määrin desinfioitujen neulojen käyttö pistettäessä lääkeaineita tai rokotteita eläimiin on monien muiden eläinlääketieteellisten toimenpiteiden tavoin hyvän eläinlääketieteellisen käytännön mukaista, ja toimenpiteen tavoitteena on estää taudinaiheuttajien tartunta eläimestä toiseen. Laajojen karjan rokotuskampanjoiden edellyttämien hygieenisten toimenpiteiden asianmukainen toteuttaminen on kuitenkin ensi sijassa kunkin eläinlääkärin tai muun rokotuksia antavan, riittävän koulutuksen saaneen henkilökunnan vastuulla. Nämä toimenpiteet on suhteutettava tavoitteisiin asianmukaisesti, ja niiden on perustuttava kustannusten ja hyötyjen keskinäiseen arviointiin.
KIRJALLINEN KYSYMYS E-1906/02 esittäjä(t): Graham Watson (ELDR) komissiolle. Opiskelijoiden Vakiintuneen aseman testaaminen Yhdistyneessä kuningaskunnassa.



Virallinen lehti nro 222 E , 18/09/2003 s. 0002 - 0002



KIRJALLINEN KYSYMYS E-1906/02 esittäjä(t): Graham Watson (ELDR) komissiolle (2. heinäkuuta 2002) Aihe: Opiskelijoiden Vakiintuneen aseman testaaminen Yhdistyneessä kuningaskunnassa Katsooko komissio, että Yhdistyneen kuningaskunnan viranomaisten käyttämä vakiintuneen aseman testaaminen päätettäessä lainojen myöntämisestä opiskelijoille on perussopimusten mukaista? Viviane Redingin komission puolesta antama vastaus (3. syyskuuta 2002) Internetistä saatavista tiedoista(1) ilmenee, että opintolainan saannin edellytyksenä on muun muassa vakiintunut asema (settled status) Yhdistyneessä kuningaskunnassa. Tämä merkitsee sitä, että opiskelijalla tulisi olla vakiintunut asema Yhdistyneessä kuningaskunnassa vuoden 1971 ulkomaalaislain (Immigration Act) tarkoittamassa mielessä, jotta oleskeluaikaan liittyvät ulkomaalaislain rajoitukset eivät koskisi häntä. Komissio pyytää Yhdistyneeltä kuningaskunnalta lisätietoja voidakseen arvioida, miten vakiintunutta asemaa koskeva ehto ja Yhdistyneen kuningaskunnan opintotukijärjestelmä yleensä sopivat yhteen yhteisön lainsäädännön ja erityisesti perustamissopimuksen 12 artiklan, työntekijöiden vapaasta liikkuvuudesta yhteisön alueella 15. lokakuuta 1968 annetun neuvoston asetuksen (ETY) N:o 1612/68(2) ja opiskelijoiden oleskeluoikeudesta 29. lokakuuta 1993 annetun neuvoston direktiivin 93/96/ETY(3) kanssa. Komissio ilmoittaa vastauksen kysymyksen esittäjälle arvioinnin valmistuttua. (1) Lisätietoja korkeakouluopiskelijoiden taloudellisesta tuesta Yhdistyneessä kuningaskunnassa on saatavana seuraavilta Internet-sivuilta: http://www.dfee.gov.uk/support/support2000/ch01.htm ja http://www.dfee.gov.uk/loan2000/. (2) EYVL L 257, 19.10.1968. (3) EYVL L 317, 18.12.1993.
KIRJALLINEN KYSYMYS E-3870/02 esittäjä(t): Camilo Nogueira Román (Verts/ALE) komissiolle. Eurodicautom-järjestelmään pääsyn kieltäminen yleisöltä.



Virallinen lehti nro 242 E , 09/10/2003 s. 0079 - 0079



KIRJALLINEN KYSYMYS E-3870/02 esittäjä(t): Camilo Nogueira Román (Verts/ALE) komissiolle (10. tammikuuta 2003) Aihe: Eurodicautom-järjestelmään pääsyn kieltäminen yleisöltä Voisiko komissio ilmoittaa, aiotaanko yleisöltä kieltää pääsy terminologiaa sisältävään komission tietopankkiin Eurodicautomiin, kuten useat eurooppalaiset lehdistölähteet kertovat? Neil Kinnockin komission puolesta antama vastaus (21. helmikuuta 2003) Komissio ei ole tehnyt päätöstä kieltää yleisön pääsyä kyseiseen tietokantaan. Komissio haluaa kuitenkin ilmoittaa kysyjälle, että lähitulevaisuudessa Eurodicautom liitetään uuteen toimielinten yhteiseen termitietokantaan, johon on tarkoitus sisällyttää Euroopan unionin toimielinten ja muiden elinten jo olemassa olevat tietokannat. Tällä hankkeella pyritään vastaamaan EU:n tulevan laajentumisen mukanaan tuomaan haasteeseen. Terminologiseen tietoon liittyvät ongelmat koskevat laajentumisen jälkeen noin kahtakymmentä kieltä. Komissio tutkii tämän hankkeen yhteydessä muiden toimielinten ja hankkeen muiden yhteistyökumppaneiden kanssa neuvotellen kysymystä pääsystä tähän uuteen tietokantaan ja ottaa tällöin huomioon tarpeen hoitaa julkisia varoja moitteettomasti. Käyttäjille luonnollisesti tiedotetaan hankkeen vaiheista tarkoituksenmukaisten kanavien, muun muassa nykyisten verkkosivustojen kautta.